Sjónvarpsþáttaröð háskóla Íslands , Fjársjóður framtíðar , vann Vísindamiðlunarverðlaun Rannís á Vísindavöku í Laugardalshöll í gærkvöldi en röðin var frumsýnd á RÚV í vor . Í þáttaröðinni var fjallað um fjölbreyttar rannsóknir vísindamanna af öllum fræðasviðum Háskóla Íslands og var sjónum m.a. beint að loftslagsbreytingum og áhrifum þeirra á lífríki og samfélög , náttúruvá og eldgosum , fuglum , fjarkönnun , norðurljósum , hvölum og grunnrannsóknum á krabbameini . Þáttaröðin hefur verið fastur liður í dagskrá RÚV frá árinu 2011 og hefur verið sýnd á Norðurlöndunum auk þess að keppa um gullverðlaun á AFO , einni elstu og virtustu vísindakvikmyndahátíð í Evrópu . Handrit nýju raðarinnar , sem sýnd var á RÚV í vor , var unnið af þeim Jóni Erni Guðbjartssyni , sviðsstjóra markaðs - og samskiptasviðs Háskóla Íslands , Birni Gíslasyni , kynningarstjóra Háskólans , og Konráð Gylfasyni kvikmyndagerðarmanni en þeir þrír sáu einnig um dagskrárgerð . Konráð var kvikmyndatökumaður í nýju röðinni og sá um samsetningu og klippingu en einnig fengu áhorfendur að njóta einstakra neðansjávarmynda sem Erlendur Bogason tók af vísindamönnum Háskóla Íslands við rannsóknir , m.a. í Ísafjarðardjúpi . Óhætt er að segja að þættirnir hafi frá upphafi vakið gríðarlega athygli og að sú athygli hafi náð langt út fyrir landsteina . Þættirnir hafa verið kynntir sem einstakt verkefni í vísindamiðlun á Evrópuráðstefnu bandalags háskóla og æðri menntastofnanna , á árvissri ráðstefnu EUPRIO , sem er félag samskiptafólks í evrópskum háskólum , á ráðstefnu UNICA , sem er samstarfsnet háskóla í evrópskum höfuðborgum , svo fátt eitt sé talið . Það er álit dómnefndar Rannís að sjónvarpsþáttaröðin Fjársjóður framtíðar sé einstaklega vel að viðurkenningu fyrir vísindamiðlun komið , “ segir í umsögn Rannís .